CELEX: 32019D0309
Language: el
Date: 2019-02-18 00:00:00
Title: Εκτελεστική απόφαση (EE) 2019/309 του Συμβουλίου, της 18ης Φεβρουαρίου 2019, με την οποία επιτρέπεται στη Λιθουανία να εισαγάγει ειδικό μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

22.2.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 51/17
               
            
         ΕΚΤΕΛΕΣΤΙΚΗ ΑΠΟΦΑΣΗ (EE) 2019/309 ΤΟΥ ΣΥΜΒΟΥΛΙΟΥ
         της 18ης Φεβρουαρίου 2019
         με την οποία επιτρέπεται στη Λιθουανία να εισαγάγει ειδικό μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1) και ιδίως το άρθρο 395 παράγραφος 1,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Το άρθρο 193 της οδηγίας 2006/112/ΕΚ προβλέπει ότι υπόχρεος για την καταβολή φόρου προστιθέμενης αξίας (ΦΠΑ) στις φορολογικές αρχές είναι, κατά γενικό κανόνα, ο υποκείμενος στον φόρο ο οποίος παραδίδει αγαθά ή παρέχει υπηρεσίες.
                  
               
                     (2)
                  
                  
                     Με επιστολή που πρωτοκολλήθηκε στην Επιτροπή στις 16 Οκτωβρίου 2018, η Λιθουανία ζήτησε να της επιτραπεί να εισαγάγει ειδικό μέτρο παρέκκλισης από το άρθρο 193 της οδηγίας 2006/112/ΕΚ, προκειμένου να εφαρμόσει τον μηχανισμό αντιστροφής της επιβάρυνσης στις παραδόσεις σκληρών δίσκων («ειδικό μέτρο»).
                  
               
                     (3)
                  
                  
                     Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολές της 19ης Νοεμβρίου 2018, σχετικά με το αίτημα που υπέβαλε η Λιθουανία. Με επιστολή της 20ής Νοεμβρίου 2018, η Επιτροπή γνωστοποίησε στη Λιθουανία ότι διέθετε όλες τις αναγκαίες πληροφορίες για την εξέταση του αιτήματος.
                  
               
                     (4)
                  
                  
                     Η Λιθουανία εντόπισε περιπτώσεις απάτης του αφανούς εμπόρου στις ενδοκοινοτικές συναλλαγές όσον αφορά τις παραδόσεις ηλεκτρονικών αγαθών, όπως οι φορητοί υπολογιστές, τα κινητά τηλέφωνα, οι ταμπλέτες και οι σκληροί δίσκοι. Η κλίμακα και η εμβέλεια της εν λόγω πρακτικής έχει άμεσο, πολύ αρνητικό αντίκτυπο για τον κρατικό προϋπολογισμό.
                  
               
                     (5)
                  
                  
                     Η Λιθουανία έχει λάβει σειρά μέτρων για την αντιμετώπιση και την πρόληψη αυτού του είδους απάτης στον τομέα του ΦΠΑ. Σύμφωνα με τη Λιθουανία, τα εν λόγω μέτρα δεν επαρκούν για την πρόληψη της απάτης όσον αφορά τον ΦΠΑ στην παράδοση ηλεκτρονικών αγαθών.
                  
               
                     (6)
                  
                  
                     Η Λιθουανία προτίθεται να εισαγάγει τον μηχανισμό αντιστροφής της επιβάρυνσης για τα ηλεκτρονικά προϊόντα με βάση το άρθρο 199α της οδηγίας 2006/112/ΕΚ. Ωστόσο, οι σκληροί δίσκοι δεν εμπίπτουν στο πεδίο εφαρμογής του εν λόγω άρθρου.
                  
               
                     (7)
                  
                  
                     Προκειμένου να προβλεφθεί μια πιο ολοκληρωμένη μορφή του μηχανισμού αντιστροφής της επιβάρυνσης που να εφαρμόζεται όχι μόνο στα ηλεκτρονικά προϊόντα τα οποία ήδη καλύπτονται από το άρθρο 199α της οδηγίας 2006/112/ΕΚ, αλλά και στους σκληρούς δίσκους, η Λιθουανία ζητεί να της επιτραπεί να εισαγάγει το ειδικό μέτρο.
                  
               
                     (8)
                  
                  
                     Λαμβανομένου υπόψη του ενδεχόμενου θετικού αντικτύπου του ειδικού μέτρου στην καταπολέμηση της απάτης στον τομέα του ΦΠΑ που εντοπίστηκε από τη Λιθουανία, η παρέκκλιση θα πρέπει να χορηγηθεί για περιορισμένη χρονική περίοδο, από την 1η Μαρτίου 2019 έως τις 28 Φεβρουαρίου 2022.
                  
               
                     (9)
                  
                  
                     Γενικά, οι παρεκκλίσεις επιτρέπονται για περιορισμένο χρονικό διάστημα, ώστε να μπορεί να αξιολογηθεί κατά πόσον τα ειδικά μέτρα είναι κατάλληλα και αποτελεσματικά. Οι παρεκκλίσεις παρέχουν στα κράτη μέλη χρονικό περιθώριο για να θεσπίσουν άλλα συμβατικά μέτρα για την αντιμετώπιση του συγκεκριμένου προβλήματος μέχρι τη λήξη των ειδικών μέτρων, καθιστώντας κατ' αυτόν τον τρόπο περιττή την παράταση της παρέκκλισης. Οι παρεκκλίσεις που επιτρέπουν τη χρήση του μηχανισμού αντιστροφής της επιβάρυνσης χορηγούνται μόνο κατ' εξαίρεση για συγκεκριμένους τομείς όπου υφίσταται απάτη και αποτελούν έσχατο μέσο. Η Λιθουανία θα πρέπει, επομένως, να εφαρμόσει, μέχρι τη λήξη του ειδικού μέτρου, άλλα συμβατικά μέτρα για την καταπολέμηση και την πρόληψη της απάτης στον τομέα του ΦΠΑ όσον αφορά το εμπόριο σκληρών δίσκων και, κατά συνέπεια, δεν θα πρέπει να χρειάζεται πλέον να παρεκκλίνει από το άρθρο 193 της οδηγίας 2006/112/ΕΚ όσον αφορά τις παραδόσεις αυτές.
                  
               
                     (10)
                  
                  
                     Το ειδικό μέτρο δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Κατά παρέκκλιση από το άρθρο 193 της οδηγίας 2006/112/ΕΚ, επιτρέπεται στη Λιθουανία να ορίσει τον αποκτώντα τα αγαθά ως υπόχρεο για την καταβολή του ΦΠΑ στην περίπτωση των παραδόσεων σκληρών δίσκων.
         
         
            Άρθρο 2
            Η παρούσα απόφαση παράγει αποτελέσματα από την ημερομηνία της κοινοποίησής της.
            Η παρούσα απόφαση εφαρμόζεται από την 1η Μαρτίου 2019 και παύει να ισχύει στις 28 Φεβρουαρίου 2022.
         
         
            Άρθρο 3
            Η παρούσα απόφαση απευθύνεται στη Δημοκρατία της Λιθουανίας.
         
         
            Βρυξέλλες, 18 Φεβρουαρίου 2019.
            
               
                  Για το Συμβούλιο
               
               
                  Ο Πρόεδρος
               
               N. BĂDĂLĂU
            
         
         
            (1)  ΕΕ L 347 της 11.12.2006, σ. 1.